次韻和錢君倚同司馬君實二學士見過
作者：梅堯臣
朝代：宋

paragraphs: 府僚忽方駕，乃知决訟餘。
大尹不苛察，羣吏不牽拘。
嘗稱二三賢，助治無偏隅。
新晴乘此凉，行行過我居。
何以延君子，唯有滿牀書。
何以解君頤，淡句無足娛。
何以留君久，燈燭已照塗。
登車莫言遠，騶從美且都。
夾道行人止，按轡寧馳驅。
我老焉所羨，送子立躊躇。